Kjedene advarer mot hamstring. På denne butikken får du bare kjøpt tre av hver vare.

De store dagligvarekjedene rykker nå ut sammen etter at det meldes om storhamstring i flere butikker.

Hos Extra i Sannergata i Oslo er det ikke lov å kjøpe mer enn tre av hver vare. Andre butikker i andre kjeder har lagt inn lignende restriksjoner. Anders Veberg

12. mars 2020 12:30 Sist oppdatert 12. mars 2020

På Extra i Sannergata i Oslo henger en lapp på mange av hyllene:

«Kjære kunde, vi kan ikke tillate hamstring av varer. For at vi skal kunne ha nok varer til alle våre kunder har vi satt en grense på maks tre stykk av hver type vare».

Mange hyller er tomme. Køene er lange. Det samme gjelder på Meny rett over gaten. Der er hyllene med dopapir helt tomme, og køene strekker seg langt.

– Slik har det vært siden klokken 18 i går ettermiddag, forteller butikksjef Jan Blekastad på Meny Ringen. Da holdt Helsedirektoratet en pressekonferanse om at tallet på koronasmittede hadde økt kraftig i Norge.

Bak ham pakkes varer ut fra pappesker. De varene var på vei inn uansett. Blekastad vil ikke kalle dette panikkhandling.

– Vi har gjort det vi kan for å få tak i nok varer til i kveld, så håper vi at hamstringen roer seg. Det er det ingen som tjener på, sier Blekastad.

Han har ikke vurdert å legge inn begrensninger på hvor mye folk kan kjøpe i butikken sin. Men det har andre gjort.

– Vi har gjort det vi kan for å få tak i nok varer til i kveld. Så håper vi at hamstringen går over, butikksjef Jan Blekastad på Meny Ringen. Anders Veberg

– La være å hamstre

Kommunikasjonssjef Kine Søyland i Norgesgruppen bekrefter at flere av butikkene i konsernet har innført restriksjoner på kjøp av visse varer. Norgesgruppen eier blant annet kjeder som Meny, Kiwi, Spar og Joker.

Hun anmoder sterkt folk om å la være å hamstre.

– Jeg kan ikke få sagt sterkt nok hvor viktig det nå er at folk ikke tømmer butikkene. Folk må ikke handle mer enn det de trenger.

Søyland sier butikkene skal greie å ha varer over land tid, men da må folk la være å hamstre.

– Vi skal sørge for at butikkene er åpne. Vi jobber nå døgnet rundt for å sørge for at det er varer i butikkene. Men alle må bidra. Dette er en dugnad, sier Søyland.

Usolidarisk å hamstre

På en pressekonferanse torsdag understrekte regjeringen at det ikke er nødvendig å hamstre.

– Hamstring er usolidarisk med andre, sa statsminister Erna Solberg på spørsmål fra Aftenposten.

Helseminister Bent Høie var enig, og la til at det ikke er nødvendig å forberede seg utover rådene fra Direktoratet for samfunnssikkerhet og beredskap.

– Nok varer på lager til at dette vil gå bra

På Askos sentrallager er det fortsatt nok av varer. De leverer matvarer til hele landet. Administrerende direktør i Asko, Tore Bekken, delte bilder av velfylte hyller med stortingsrepresentant Margret Hagerup (H). Hun delte bildene videre på Facebook, og oppfordret til å puste med magen.

Bekken forteller til Aftenposten at det fortsatt er velfylte lagre. Det er blitt sendt ut noe mer av varer med lang holdbarhet de siste dagene, forteller han.

– Jeg tror vi har nok varer. Men problemet er at det hamstres, og da blir det utsolgt. Da kan det ta to-tre dager før det fylles på igjen, men det er nok på lageret til at dette skal gå bra, sier Bekken.

Flere butikker legger inn begrensninger

– Flere butikker har selv innført begrensninger på antall varer man kjøpe. Dette er lokale beslutninger som er gjort for å forsøke å hindre at man går tom for enkelte varer, sier Kine Søyland i Norgesgruppen.

Hun sier det ikke er tatt initiativ sentralt i Norgesgruppen for å påse at alle butikkene gjør dette, men påpeker at situasjonen endrer seg raskt nå.

– Det kan også hende at dette bestemmes best lokalt av den enkelte butikk da det kan være lokale variasjoner i behovet for dette, sier Søyland.

Noen steder fyller folk handlevogner. Mette Bugge

Tørrvarer og hermetikk er populært

Det var toalettpapiret som gikk først hos Meny Ringen. Så gikk bakervarer, pasta, ris og knekkebrød populært.

– Når kunder ser at andre handler mye om noe, så går de etter og gjør det samme. Jeg tror ikke alle har en plan før de går inn her, sier butikksjef Jan Blekastad.

Utsolgt for tørrgjær. Privat

Coop har merket en økning i salget av tørrvarer og hermetikk den siste uken. De eier blant annet Extra-butikken i Sannergata.

– Noen butikker melder om kunder som hamstrer, sier kommunikasjonssjef Harald Kristiansen i Coop.

– Det vil kunne oppstå utsolgt-situasjoner, men i de fleste tilfeller vil det være midlertidig. Mange av våre butikker får varer hver dag. Opplever man at det er tomt, vil det komme varer inn. Vi oppfordrer kundene til å tenke på fellesskapet, og handle det de trenger, sier kommunikasjonssjef Kine Søyland i Norgesgruppen.

Dopapiret var svært ettertraktet hos Kiwi. Hans O. Torgersen

Nå går de sammen med den tredje giganten i dagligvarenæringen, Rema 1000, ut med en oppfordring til folk om ikke å hamstre.

«Dagligvarekjedene har nok varer både i butikk og på lager. Vi har fortsatt god tilgang på varer fra leverandører. Det er ikke noe som tilsier varemangel i Norge. I tillegg har vi stort fokus på å opprettholde rutiner og vareflyt som vanlig. Vi har tett dialog med myndighetene, og baserer oss på fakta og råd fra Folkehelseinstituttet.

Hamstring er unødvendig, og kan skape utfordringer. Om alle handler som normalt, er det nok varer til alle.»

Havregryn er det tomt for flere steder i Oslo sentrum. Privat

Medarbeidere i Aftenposten melder om tomme butikkhyller flere steder i hovedstaden. På Ulsrud var Rema 1000 gått tom for pasta, egg og dorull. Det meldes andre steder om butikkhyller tomme for hvetemel, gjær og sukker.

En medarbeider beskriver situasjonen slik:

«Mye folk i butikken. Tomt for gjær. Lite pasta igjen. Tomt for laktosefri melk, som er langtidsholdbar.»